पीएम कप : दीपेन्द्रको शतकमा पुलिसको विजयी सुरुआत
दीपेन्द्रसिंह ऐरीको उत्कृष्ट अलराउन्ड प्रदर्शनको मद्दतले पुलिसले पीएम कप वान डे क्रिकेटमा आइतबार वाग्मती प्रदेशलाई १ सय ९२ रनले पराजित गर्दै विजयी सुरुआत लिएको छ । मूलपानी क्रिकेट मैदानमा पुलिसले पहिले ब्याटिङ गर्दै पाँच विकेटमा २ सय ८९ रन बनायो ।
काठमाडौँ — दीपेन्द्रसिंह ऐरीको उत्कृष्ट अलराउन्ड प्रदर्शनको मद्दतले पुलिसले पीएम कप वान डे क्रिकेटमा आइतबार वाग्मती प्रदेशलाई १ सय ९२ रनले पराजित गर्दै विजयी सुरुआत लिएको छ । मूलपानी क्रिकेट मैदानमा पुलिसले पहिले ब्याटिङ गर्दै पाँच विकेटमा २ सय ८९ रन बनायो ।जवाफमा वाग्मतीले २८ ओभरमा अलआउट हुँदै ९७ रन मात्र बनाउन सक्यो । दीपेन्द्रले सुरुमा शतक बनाए र पछि तीन विकेट पनि लिए । निर्विवाद ‘प्लेयर अफ द म्याच’ दीपेन्द्रले ८२ बलमा १ सय ८ रन बनाए । उनले ११ चौका र चार छक्का प्रहार गरे । पुलिसका लागि सुनिल धमला र कुशल भुर्तेलले समान ३७ रन बनाए । वाग्मतीको प्रदर्शन सुरुदेखि खराब रह्यो र नियमित अन्तरमा विकेट गुमायो । इशान पाण्डेले बनाएको २४ रन नै सर्वाधिक ठूलो व्यक्तिगत स्कोर रह्यो । दीपेन्द्रले आफ्नो पाँच ओभरमा १० रन मात्र खर्चेर तीन विकेट लिए । 